Saarbrücken: kunsten i at slappe af. | Tyskland turisme - rejser, ferie
Saarbrücken: kunsten i at slappe af.
Saarbrücken: En sympatisk by med et levende kulturmiljø, barok arkitektur, fransk atmosfære og saarlandsk livsstil; delstatshovedstad og universitetsby, handelscentrum og messeby. Storbyen ved floden Saar er centrum for et område, der inkluderer tre lande, og den er samtidig en afslappet og venlig by, hvor man føler sig godt tilpas.
I sin 1000-årige historie har Saarbrücken oplevet skiftende tider; barokbygningerne, opført af bygmesteren Friedrich Joachim Stengel, for eksempel slottet og slotspladsen, vidner om byens glansperiode i det 18. århundrede. Fra slottet kan man nyde den nok smukkeste udsigt over byen, hvis profil stadig i dag er præget af bygmester Stengel. Ludwigskirche, kronen på hans værk, anses for at være en af de mest stilrene og smukkeste protestantiske barokkirker i Tyskland. Andre betydningsfulde seværdigheder er det nygotiske rådhus, Bergwerksdirektion (administrationsbygningen for Saar-minerne), som er tegnet af arkitekterne Martin Gropius og Heino Schmieden, og St. Johann-kirken, en basilika minor, som er bygget af Stengel.
St. Johanner Markt er med sine butikker, bistroer, restauranter og små maleriske stræder hjertet i Saarbrücken det perfekte sted til at slentre rundt, kigge og slappe af. Springvandet Marktbrunnen, ligeledes et „Stengel“-værk, ligger midt i det hyggelige gågadekvarter. Ca. 15 minutters gang herfra finder man i Saarbrückens ældste bydel, St. Arnual, den gotiske stiftskirke fra det 13. århundrede blandt beboelseshuse fra den sene middelalder. I det hele taget er bykvartererne, som f.eks. Mainzer Straße eller Nauwieser Viertel, både hyggelige og idylliske. Overalt finder man små ølhaver og kulinariske raffinementer med en snert af fransk og samtidig med deres helt egen karakter fra regionen. „Hauptsach‘, gudd gess“ (hovedsagen er, at det smager godt) er et motto i Saarbrücken – og det siger jo egentlig det hele.
Industrihistorie kan man opleve autentisk i Völklinger Hütte tæt ved, UNESCO-verdensarv og et af de centrale punkter på den europæiske Industrikultur-rute. Også kunstelskere har noget at se på i Saarbrücken, for eksempel på Saarlandmuseum. I museets Moderne Galerie, finder man en af Tysklands mest interessante kunstsamlinger: Man kan se Rodin, Matisse, Liebermann, Picasso, Ernst, Kirchner, Feininger, for blot at nævne nogle få – og det verdensberømte værk „Blaues Pferdchen“ af Franz Marc. Teater og ballet kan opleves både på Staatstheater og byens små scener. Samtidig er der et aktivt kabaret- og musikliv, som bl.a. Kleines Theater im Rathaus og sommerlivet med internationalt gadeteater bidrager til. Hvert år i juni byder den tysk-franske festival Perspectives på nye former for moderne teater og dans, cirkus og chanson française – alt sammen af højeste klasse. Og fra juni til august går det løs om søndagen ved slottet med open-air-koncerter med international folk, rock, chanson, blues og jazz, derudover er der „Kultur für Kids“ med teater, musik, klovner og pantomime. Det er også rart at vide, at Saarbrücken ikke kun er en arkitektur-, kultur- og festivalhøjborg, men også en grøn by med mange fritidstilbud udendørs. For eksempel i slotshavens pragtfulde anlæg, i den tysk-franske have eller ved bredden af Saar-floden; overalt møder man afslappede fodgængere, cafégæster og soldyrkere. Hvis du kunne tænke dig at besøge en virkelig afslappet by, så er Saarbrücken det helt rigtige sted.
Barok pragt inkl. slotsspøgelse: Saarbrücker Schloss …
Saarbrücker Schloss er et pragtfuldt bygningsværk i barokstil beliggende midt i delstatshovedstaden. Det er opført på venstre Saar-bred på resterne af den middelalderlige borg Sarabruca, der er nævnt første gang i 999. Slottet har i sin tusindårige historie altid været hjemsøgt af et slotsspøgelse. Når det ikke spøger i murværket, er det guide på rundvisninger. Her får besøgende at vide, hvorfor slottet brændte under den franske revolution, hvorfor der flyver duer rundt under loftet i festsalen, og hvem Charlotte og Ottilie er.
På besøg i Völklinger Hütte …
Man kan komme dybt ned i de mørke gange i Möllerhalle med Ferrodromen og de ildspyende søjler, og derefter går det op til de luftige højder på udsigtsplatformen over højovnen.
Et besøg i UNESCO-verdenskulturarven Völklinger Hütte er et eventyr i særklasse. Man kan deltage i multimedierundvisningen i sinteranlægget, hvor man oplever en spændende tidsrejse fra Völklinger Hüttes start til i dag. Og man kan se centerets skiftende udstillinger og deltage i de forskellige arrangementer, der afholdes. Her på det europæiske center for kunst og industrikultur kan man uden problemer tilbringe en hel dag. Læs mere
Alle har brug for lidt varme: Kraftvarmeværket Römerbrücke …
Kraftværket Römerbrücke er et gas- og dampturbinekraftværk. Det blev åbnet i 1964 af Saarbrückens tekniske forvaltning som kraftvarmeværk til forsyning af det omkringliggende bolig- og erhvervsområde med fjernvarme. Anlæggets 160 m høje skorsten kan ses på lang afstand. Arkitekturen i kraftværket har fået flere priser, og i 1992 modtog byen og den tekniske forvaltning FN's miljøpris for sin forbilledlige og innovative energipolitik. Den første onsdag i hver måned kan man komme på en rundvisning i bygningen, så man kan se, hvad der gemmer sig bag murene.
Cool Saarbrücken: Nauwieser kvarteret/kineserkvarteret …
Det levende Nauwieser kvarter i den sydlige del af byen – af lokalbefolkningen også kaldet "kineserkvarteret" –, der grænser op til St. Johanner Markt, er den egentlige kerne af St. Johann. I dette kvarter finder man en blanding af let flyvsk excentrisk og alternativ livsstil. Et cool kvarter med et udpræget kulturelt tilsnit, cafeer, barer, partys og en bestemt type forretninger med outrerede tilbud. Desuden er "Nauwieser Viertel-Festen" hvert år i slutningen af juli den største og mest populære bydelsfest i hele Saarland.
Museum für Vor- und Frühgeschichte …
Saarlandmuseum …
Spektret på Saarlandmuseet i Saarbrücken strækker sig fra middelalderen til den umiddelbare nutid.
Dermed har museet, som begyndte i 1920'erne som hjemstavnsmuseum med en moderne galleriafdeling, udviklet sig til i dag at være et meget anerkendt forbund af samlinger. Dets omfattende samlinger er fordelt på museet i slotskirken, den gamle samling og det moderne galleri med fremragende værker fra det 19. til det 21. århundrede. Der afholdes regelmæssigt udstillinger med klassisk og nutidig kunst.
Ti. - sø.: kl. 10 - 19, on.: kl. 10 - 20
» Byer og kultur » Byer » Saarbrücken